Document ID: 32014R1227

KOMISIJOS ĮGYVENDINIMO REGLAMENTAS (ES) Nr. 1227/2014
2014 m. lapkričio 17 d.
kuriuo nustatomas 2014 kalendoriniais metais taikytinas Tarybos reglamente (EB) Nr. 73/2009 numatytų tiesioginių išmokų koregavimo koeficientas ir panaikinamas Komisijos įgyvendinimo reglamentas (ES) Nr. 879/2014
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 4 dalį,
pasikonsultavusi su Žemės ūkio fondų komitetu,
kadangi:
(1)
2014 m. kovo 21 d. Komisija priėmė pasiūlymą dėl Europos Parlamento ir Tarybos reglamento dėl Tarybos reglamente (EB) Nr. 73/2009 numatytų tiesioginių išmokų koregavimo koeficiento, taikytino 2014 kalendoriniais metais, nustatymo (2). Europos Parlamentas ir Taryba to koregavimo koeficiento nenustatė iki 2014 m. birželio 30 d. Todėl, remdamasi Reglamento (ES) Nr. 1306/2013 26 straipsnio 3 dalimi, koregavimo koeficientą Įgyvendinimo reglamentu (ES) Nr. 879/2014 (3) nustatė Komisija;
(2)
iš Komisijos parengtame 2015 m. biudžeto projekto taisomajame rašte Nr. 1 pateiktų tiesioginių išmokų ir su rinka susijusių išlaidų prognozių matyti, kad reikia patikslinti 2015 m. biudžeto projekte numatytą finansinės drausmės koeficientą. Tas taisomasis raštas parengtas atsižvelgiant į 433 mln. EUR sumą, pagal finansinės drausmės mechanizmą skirtą Reglamento (ES) Nr. 1306/2013 25 straipsnyje nurodytam Žemės ūkio sektoriaus krizių rezervui. Atsižvelgdama į šią naują informaciją, Komisija turėtų patikslinti Įgyvendinimo reglamente (ES) Nr. 879/2014 nustatytą koregavimo koeficientą;
(3)
paprastai ūkininkui, pateikusiam paramos paraišką gauti tiesiogines išmokas už vienus kalendorinius metus (N), jos išmokamos per nustatytą mokėjimo laikotarpį (N + 1) finansiniais metais. Tačiau valstybės narės, laikydamosi tam tikrų apribojimų, paramą ūkininkams gali išmokėti vėliau, pasibaigus šiam mokėjimo laikotarpiui, be jokių terminų. Tokie pavėluoti mokėjimai gali būti atlikti kitais finansiniais metais. Kai finansinės drausmės mechanizmas taikomas konkretiems kalendoriniams metams, koregavimo koeficientas neturėtų būti taikomas išmokoms, dėl kurių paramos paraiškos buvo pateiktos kitais kalendoriniais metais nei tie, kuriems taikomas finansinės drausmės mechanizmas. Todėl, siekiant užtikrinti vienodas sąlygas ūkininkams, tikslinga numatyti, kad koregavimo koeficientas taikomas tik išmokoms, dėl kurių paramos paraiškos buvo pateiktos tais kalendoriniais metais, kuriems taikomas finansinės drausmės mechanizmas, nepriklausomai nuo to, kada parama išmokama ūkininkams;
(4)
Europos Parlamento ir Tarybos reglamento (ES) Nr. 1307/2013 (4) 8 straipsnio 1 dalyje nustatyta, kad pagal Reglamento (ES) Nr. 1306/2013 26 straipsnį nustatytas tiesioginių išmokų koregavimo koeficientas taikomas tik 2 000 EUR viršijančioms tiesioginėms išmokoms, kurios turi būti skiriamos ūkininkams atitinkamais kalendoriniais metais. Be to, Reglamento (ES) Nr. 1307/2013 8 straipsnio 2 dalyje numatyta, kad dėl laipsniško tiesioginių išmokų įvedimo koregavimo koeficientas Bulgarijai ir Rumunijai taikomas tik nuo 2016 m. sausio 1 d., o Kroatijai - nuo 2022 m. sausio 1 d. Todėl šiuo reglamentu nustatomas koregavimo koeficientas neturėtų būti taikomas tų valstybių narių ūkininkams skiriamoms išmokoms;
(5)
siekiant užtikrinti, kad patikslintas koregavimo koeficientas būtų taikomas nuo dienos, kurią pagal Reglamentą (ES) Nr. 1306/2013 pradedamos mokėti išmokos ūkininkams, šis reglamentas turėtų būti taikomas nuo 2014 m. gruodžio 1 d.;
(6)
patikslintas koregavimo koeficientas turėtų būti taikomas apskaičiuojant visas ūkininkui pagal pateiktą paramos paraišką skiriamas išmokas už 2014 kalendorinius metus. Todėl, siekiant aiškumo, Įgyvendinimo reglamentas (ES) Nr. 879/2014 turėtų būti panaikintas,
PRIĖMĖ ŠĮ REGLAMENTĄ:
1 straipsnis
1. Atliekant Reglamento (ES) Nr. 1306/2013 25 ir 26 straipsniuose numatytą koregavimą ir laikantis Reglamento (ES) Nr. 1307/2013 8 straipsnio 1 dalies, Tarybos reglamento (EB) Nr. 73/2009 (5) 2 straipsnio d punkte apibrėžtų išmokų, skiriamų ūkininkams pagal paraiškas gauti paramą už 2014 kalendorinius metus, sumos, viršijančios 2 000 EUR, mažinamos 1,302214 %.
2. 1 dalyje numatytas sumažinimas netaikomas Bulgarijai, Kroatijai ir Rumunijai.
2 straipsnis
Įgyvendinimo reglamentas (ES) Nr. 879/2014 panaikinamas.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 17 d.

Labels: 15
6